Závery Rady a zástupcov vlád členských štátov zasadajúcich v Rade o podpore medzigeneračného rozmeru v oblasti mládeže s cieľom posilniť dialóg a sociálnu súdržnosť

(2022/C 495/03)

RADA A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE,

UZNÁVAJÚC, ŽE:

1. Ambíciou európskeho cieľa v oblasti mládeže č. 3 v stratégii EÚ pre mládež s názvom „Inkluzívne spoločnosti“ je „poskytnúť viac priestorov, príležitostí, zdrojov a programov na uľahčenie dialógu (1) a sociálnej súdržnosti, a bojovať proti diskriminácii a segregácii“ a cieľom európskeho cieľa v oblasti mládeže č. 4 s názvom „Informácie a konštruktívny dialóg“ je zabezpečiť, aby sa mladí ľudia zúčastňovali participatívneho a konštruktívneho dialógu.

2. Na základe existujúcich možností na európskej, vnútroštátnej, regionálnej a miestnej úrovni sa v Európskom roku mládeže (2022) uznáva potreba posilňovať postavenie mladých ľudí, oceniť ich, podporovať ich a zapájať ich s cieľom zabezpečiť, aby sa ich záujmy a potreby náležite zohľadňovali v politických opatreniach vo všetkých oblastiach politiky (2). Medzigeneračný rozmer politík v oblasti mládeže sa ukazuje ako kľúčový pre dosiahnutie cieľov roku mládeže a zabezpečenie jeho odkazu sociálne súdržným spôsobom.

3. Práca s mládežou má okrem iného potenciál pomôcť zapojiť mladých ľudí z rôznych prostredí a životných podmienok vrátane tých, ktorí majú menej príležitostí, do rôznych druhov medzigeneračných projektov a činností a môže slúžiť ako cenný nástroj na podporu medzigeneračného dialógu, medzigeneračnej solidarity a medzigeneračnej rovnosti, ako aj na budovanie pozitívnych vzťahov medzi ľuďmi rôznych generácií.

4. Mládežnícke rady, mládežnícke organizácie, štruktúry práce s mládežou, mládežnícke siete a neformálne skupiny mladých ľudí môžu zohrávať dôležitú úlohu pri podpore medzigeneračného dialógu, rovnosti a solidarity. Vďaka svojim odborným znalostiam (3) a know-how v súvislosti s mládežou vytvárajú priestor na experimentovanie a môžu prispieť k objaveniu inovačných riešení a spôsobov medzigeneračnej spolupráce.

5. Pandémia COVID-19 a ruská útočná vojna proti Ukrajine, ktorá v roku 2022 spôsobila bezprecedentný prílev ukrajinských utečencov do Európy, poukázali na to, že dobrovoľníci všetkých vekových kategórií sú pri podpore odolnosti spoločnosti v krízových situáciách pre spoločnosti dôležití. Dobrovoľnícka činnosť mladých ľudí v členských štátoch počas pandémie a prílevu utečencov preukázala ich potenciál podporovať medzigeneračnú solidaritu a vytvárať medzigeneračné väzby medzi mladými ľuďmi a inými vekovými skupinami (4).

6. Medzigeneračná dobrovoľnícka činnosť spája mladších a starších ľudí do zmysluplných a vzájomne prospešných činností, programov a projektov, ktoré podporujú solidaritu, hlbšie porozumenie a rešpekt medzi generáciami a pomáhajú budovať súdržnejšie komunity.

7. Digitálna priepasť ilustruje dlhodobú nerovnosť v rozvoji zručností a poskytovaní prístupu k novým technológiám. V zelenej knihe Komisie o starnutí sa uznáva, že „investície do digitálnych zručností, rozvoja komunít a medzigeneračnej súdržnosti môžu zabrániť zhoršeniu duševného zdravia a životných podmienok a znížiť nerovnosti“ (5). Výmena digitálnych zručností a vedomostí je oblasťou, v ktorej môžu mladí ľudia zohrávať vedúcu úlohu a pomôcť vytvoriť silnejší pocit medzigeneračného prepojenia so staršími ľuďmi (6).

8. Programy a iniciatívy EÚ, ako sú Erasmus+, Európsky zbor solidarity, Európsky dialóg s mládežou, Európsky rok mládeže 2022, Konferencia o budúcnosti Európy, Nový európsky Bauhaus, ako aj európske štrukturálne a investičné fondy (EŠIF) vrátane ALMA (Aim, Learn, Master, Achieve – vytýčiť si cieľ, naučiť sa, zvládnuť, dosiahnuť) v rámci Európskeho sociálneho fondu+ a Nástroja Európskej únie na obnovu (NextGenerationEU), majú potenciál byť cennými nástrojmi na presadzovanie medzigeneračného dialógu a podporu medzigeneračnej solidarity v oblasti mládeže na miestnej, regionálnej, vnútroštátnej a európskej úrovni. Projekty založené na dobrovoľníckych a solidárnych činnostiach sú okrem iného živým dôkazom odhodlania mladých ľudí aktívne sa zapájať do medzigeneračného dialógu a solidarity.

9. Podpora medzigeneračnej rovnosti prostredníctvom politík týkajúcich sa mládeže (7) na všetkých úrovniach je veľmi dôležitá, najmä vo vidieckych, odľahlých, okrajových, menej rozvinutých a najvzdialenejších regiónoch. Zmenšujúci sa podiel mladších generácií v rôznych členských štátoch (8) a „únik mozgov“ predstavujú pre mnohé z týchto komunít závažnú výzvu, v súvislosti s ktorou je nevyhnutné klásť väčší dôraz na medzigeneračnú rovnosť prostredníctvom formulovania podporných politík týkajúcich sa mládeže (9) na zabezpečenie súdržnosti.

10. Pri uľahčovaní medzigeneračného rozmeru v politikách týkajúcich sa mládeže a pri poskytovaní práce s mládežou je potrebné zabezpečiť rodovú rovnosť (10). To si vyžaduje úsilie nielen vlád, ale aj občianskej spoločnosti vrátane mládežníckych organizácií, mládežníckych lídrov, pracovníkov s mládežou, médií a súkromného sektora.

11. Európsky dialóg s mládežou ako najväčší mechanizmus účasti mládeže v EÚ a systém spoločného riadenia Rady Európy poskytujú priestor na konceptualizáciu medzigeneračného dialógu ako procesu, v ktorom majú ľudia rôzneho veku priestor na spoločnú reflexiu a spoločnú tvorbu. Počas Konferencie EÚ s mládežou, ktorá sa konala 11. – 13. júla 2022 v Prahe, mladí ľudia vyjadrili názor, že medzigeneračný dialóg by nemal nahrádzať priamy dialóg mladých ľudí s tvorcami politík, ale mal by prebiehať súbežne s ním.

DOMNIEVAJÚ SA, ŽE:

12. Je dôležité podporovať dialóg medzi mladými ľuďmi, ako aj medzi nimi a staršími generáciami. Spájanie skúseností a kompetencií rôznych generácií má významné výhody, ktoré prispievajú k budovaniu mierových a súdržných spoločností založených na vzájomnom rešpekte, empatii, solidarite a chápaní potrieb všetkých vekových skupín.

13. Zapojenie mladých ľudí do medzigeneračného dialógu a do medzigeneračných projektov v oblasti solidarity vrátane dobrovoľníckych činností im umožňuje získať prierezové kompetencie a sociálne zručnosti, ktoré možno uplatniť v iných oblastiach ich života. Aktívne zapojenie rôznych generácií do medzigeneračného dialógu prispieva k rozvoju medziľudských zručností a vzájomnej prispôsobivosti a pomáha budovať spoločenskú odolnosť a pohodu prostredníctvom sociálnej angažovanosti, udržiavania sociálnych prepojení a predchádzania sociálnej izolácii.

14. Podpora medzigeneračnej rovnosti prostredníctvom holistického a výhľadového prístupu k rozvoju politík týkajúcich sa mládeže prispieva k sociálnej súdržnosti. Tvorcovia politík s podporou výskumných pracovníkov, pracovníkov s mládežou, mládežníckych organizácií, iných odborníkov (11)a iných príslušných zainteresovaných strán by mali preukázať pevné politické odhodlanie vystupovať proti nerovnostiam v rámci rôznych generácií aj medzi nimi a riešiť medzigeneračné výzvy. Mali by mať prístup k existujúcim vnútroštátnym alebo európskym údajom a dôkazom rozčleneným podľa veku, ktorými sa monitorujú nerovnosti medzi mladými ľuďmi z rôznych prostredí a životných podmienok, a to vo všetkých vekových skupinách.

15. Tvorcovia politík, mládežnícke organizácie vrátane miestnych rád mládeže, mladí ľudia, pracovníci s mládežou, mládežnícki lídri, výskumníci, pedagógovia a iné príslušné zainteresované strany by mali v prípade potreby zvážiť dodatočné opatrenia a inovačné prístupy, ktoré môžu mladých ľudí spolu s ostatnými vekovými skupinami zapojiť do rozhodovacích procesov.

16. Je potrebné rešpektovať rôznorodosť generácií z hľadiska rôznych individuálnych a skupinových charakteristík vrátane duševných a fyzických schopností, sociálno-ekonomických podmienok a identít, ku ktorým sa hlásia, aby všetky generácie mali rovnakú príležitosť plne a účinne sa zúčastňovať na medzigeneračnom dialógu na všetkých úrovniach rozhodovania, ktoré má vplyv na ich osobný, pracovný a spoločenský život.

17. Je dôležité podporovať platených a dobrovoľných pracovníkov s mládežou, aby v rámci svojej práce presadzovali a uplatňovali medzigeneračný rozmer. Vzdelávanie a odborná príprava platených a dobrovoľných pracovníkov s mládežou v oblasti medzigeneračného rozmeru by sa mali v prípade potreby prispôsobiť tak, aby sa pri poskytovaní práce s mládežou a dobrovoľníckych činnostiach podporovala medzigeneračná solidarita a rovnosť.

18. Malo by sa preskúmať zapojenie výskumných pracovníkov do rozvoja dlhodobých štrukturálnych opatrení na podporu medzigeneračnej solidarity a spravodlivosti, napríklad prostredníctvom poskytovania ukazovateľov týkajúcich sa medzigeneračnej rovnosti alebo prostredníctvom periodických výskumných publikácií, v ktorých sa skúma rovnosť medzi generáciami.

19. Inovatívne medzigeneračné iniciatívy v oblasti dialógu o rozvoji digitálnych zručností môžu povzbudiť mladých Európanov, aby podporili zapájanie svojich rovesníkov a starších ľudí do digitálnej transformácie. Takéto iniciatívy, ktorých cieľom je posilniť zručnosti komunít v oblasti digitálnej gramotnosti, môžu znížiť osamelosť členov komunity, prispieť k ich pohode a zvýšiť ich sociálne začlenenie, a tým pomôcť budovať súdržné komunity.

20. Koncepcia udržateľného rozvoja, ako sa uvádza v cieľoch OSN v oblasti udržateľného rozvoja, a potreba posilniť jeho sociálny rozmer zahŕňajú aktívne zapájanie občanov všetkých vekových kategórií do budovania bezpečných, inkluzívnych a súdržných komunít. Spoločenské uznanie rozličných potrieb a zodpovedností rôznych vekových skupín možno posilniť prostredníctvom podujatí a dobrovoľníckych činností, ktoré spájajú zástupcov rôznych vekových skupín, aby sa mladším a starším generáciám poskytla príležitosť na interakciu a výmenu názorov na témy spojené s udržateľnou Európou.

21. Pochopenie generačnej rozmanitosti má významné dôsledky z hľadiska budovania kapacít na rozvoj zdravých medzigeneračných vzťahov a sociálnej súdržnosti. V záujme podpory dialógu medzi mladšími a staršími generáciami by sa mala deťom poskytnúť príležitosť zapojiť sa do medzigeneračného dialógu s cieľom vytvoriť spoločné skúsenosti s konštruktívnym dialógom a zároveň rozvíjať vzájomný rešpekt a empatiu už od útleho veku.

VYZÝVAJÚ ČLENSKÉ ŠTÁTY, ABY NA PRÍSLUŠNÝCH ÚROVNIACH:

22. Zvyšovali informovanosť tvorcov politík o medzigeneračných aspektoch rovnosti a poskytovali im dôkazy, informácie, údaje a iné relevantné zdroje potrebné na posilnenie rovnosti bez ohľadu na vek pri tvorbe politík.

23. Preskúmali možnosti, ako v prípade potreby zahrnúť do stratégií a politík v oblasti mládeže ciele a opatrenia, ktoré zohľadňujú medzigeneračný rozmer. Tieto ciele a opatrenia by sa mali vypracovať na základe znalostí, dôkazov a osvedčených postupov a v konzultácii s rôznymi skupinami mladých ľudí, ich zastupujúcimi organizáciami a inými príslušnými zainteresovanými stranami, aby sa dosiahli primeranejšie a inkluzívnejšie politické výsledky.

24. V úzkej spolupráci s mládežníckymi organizáciami, radami mládeže a miestnymi, regionálnymi a vnútroštátnymi orgánmi a komunitami podporovali a uľahčovali konzultácie s mladými ľuďmi a ich aktívnu a zmysluplnú účasť na rozvoji, vykonávaní a hodnotení medzigeneračného rozmeru všetkých politík týkajúcich sa mládeže.

25. Uľahčili vytváranie príležitostí a prístupných priestorov pre mladých ľudí, aby sa mohli zapájať do zmysluplného medzigeneračného dialógu v rámci verejných rozhodovacích procesov vo všetkých oblastiach politiky, ktoré ovplyvňujú ich život a blahobyt, a to vykonávaním cielených opatrení, ktoré umožnia zapojenie najmä mladých ľudí s nedostatkom príležitostí a nedostatočne zastúpených skupín mladých ľudí.

26. Preskúmali spôsoby, ako vytvoriť priestor na stretnutie tvorcov politík, výskumných pracovníkov, pracovníkov s mládežou a mladých ľudí, aby mohli rozvíjať nástroje medzigeneračného dialógu, ako sú napríklad súbory nástrojov medzigeneračného dialógu, a uľahčovali rovnaký prístup k informáciám o tom, ako sa zoznámiť s názormi mladých ľudí prostredníctvom príležitostí na medzigeneračný dialóg.

27. Využívali príležitosti, ktoré poskytuje Európsky zbor solidarity a programy Erasmus+ na podporu rozvoja a vykonávania stratégií budovania kapacít mládežníckych organizácií a mladých ľudí, ktoré pomáhajú rozvíjať komunitnú dobrovoľnícku činnosť vytváraním partnerstiev, ktoré odrážajú rozmanitosť celej komunity a potreby rôznych generácií.

28. Preskúmali možnosti, ako môžu existujúce rámce založené na kompetenciách (12) pre formálne a neformálne vzdelávanie, učenie sa a odbornú prípravu v oblasti práce s mládežou pomôcť zohľadniť medzigeneračný rozmer v činnostiach práce s mládežou.

VYZÝVAJÚ ČLENSKÉ ŠTÁTY A EURÓPSKU KOMISIU, ABY V RÁMCI SVOJICH PRÍSLUŠNÝCH PRÁVOMOCÍ A NA PRIMERANÝCH ÚROVNIACH DODRŽIAVAJÚC ZÁSADU SUBSIDIARITY:

29. Preskúmali využívanie existujúcich usmernení, súborov nástrojov (13) a mechanizmov, ako sú panelové diskusie občanov (14), s cieľom podporiť začlenenie rozmeru mládeže do odvetvových politík, a tým posilniť súdržnosť politík s cieľom zabezpečiť politiky a služby, ktoré lepšie reagujú na potreby mladých ľudí.

30. Pokračovali vo využívaní existujúcich mechanizmov a platforiem účasti, ako sú simulačné stretnutia parlamentu mládeže a politický dialóg s tvorcami politík na miestnej, vnútroštátnej, regionálnej a európskej úrovni, s cieľom podporiť medzigeneračný dialóg medzi mladými ľuďmi a zainteresovanými stranami s rozhodovacími mandátmi na všetkých úrovniach.

31. Využívali existujúce siete a nástroje vrátane siete Eurodesk a Európskeho portálu pre mládež na propagáciu používateľsky ústretových informácií o rôznych možnostiach EÚ v oblasti rozvoja a realizácie projektov a iniciatív na podporu medzigeneračného dialógu, medzigeneračnej solidarity a medzigeneračnej rovnosti.

32. Uľahčovali výmenu osvedčených postupov, ktoré zahŕňajú spoločné zapájanie mladších a starších občanov do činností v oblasti solidarity, ako aj komunitného plánovania, ako boli vypracované v rámci programov ako Erasmus+ a Európsky zbor solidarity, a celoživotného vzdelávania prostredníctvom existujúcich nástrojov a platforiem EÚ s cieľom zvýšiť sociálnu súdržnosť v miestnych komunitách.

33. Organizovali činnosti vzájomného učenia, ako sú semináre, činnosti partnerského učenia alebo iné relevantné formy spolupráce medzi zainteresovanými stranami z rôznych oblastí politiky, mladými ľuďmi a mládežníckymi organizáciami na podporu medzigeneračného dialógu, medzigeneračnej solidarity a medzigeneračnej rovnosti.

34. V rámci existujúceho finančného rámca a programov podporovali a, ak je to možné, skúmali vytváranie priestorov a iniciatív pre mladých ľudí. S cieľom posilniť sociálnu súdržnosť im umožnili rozvíjať činnosti, ktoré podporujú medzigeneračný dialóg, a zúčastňovať sa na nich.

VYZÝVAJÚ EURÓPSKU KOMISIU, ABY V SÚLADE SO ZÁSADOU SUBSIDIARITY:

35. Podporovala súčinnosť medzi politikou v oblasti mládeže a inými politikami a programami týkajúcimi sa mládeže s cieľom splniť ciele stratégie EÚ pre mládež vrátane európskych cieľov v oblasti mládeže č. 3 „Inkluzívne spoločnosti“ a č. 4 „Informácie a konštruktívny dialóg“, pričom ciele tejto stratégie zahŕňajú dialóg a sociálnu súdržnosť, ako aj zapojenie do ohľaduplného a nenásilného dialógu.

36. Vyzdvihla úlohu koordinátora EÚ pre mládež pri zvyšovaní informovanosti o potrebe zaoberať sa medzigeneračnými aspektami vo všetkých príslušných oblastiach politiky.

37. Uľahčovala výmenu osvedčených postupov medzi členskými štátmi v oblasti podpory medzigeneračného dialógu a medzigeneračnej solidarity využívaním Európskeho portálu pre mládež, portálu Wiki pre mládež a programov a iniciatív EÚ, ako sú Erasmus+, Európsky zbor solidarity, Kreatívna Európa a Nový európsky Bauhaus.

VYZÝVAJÚ VŠETKÝCH AKTÉROV ZAPOJENÝCH DO ČINNOSTÍ EURÓPSKEJ SPOLUPRÁCE V OBLASTI MLÁDEŽE, ABY:

38. Podporovali Európsky deň solidarity medzi generáciami, ktorý sa od roku 2009 každoročne oslavuje 29. apríla a ktorý Únii poskytuje dobrú príležitosť obnoviť svoj záväzok posilňovať solidaritu a spoluprácu medzi generáciami s cieľom podporovať spravodlivú a udržateľnú spoločnosť (15).

39. Stimulovali medzigeneračný dialóg s cieľom bojovať proti diskriminácii na základe veku tým, že sa stretnú rôzne vekové skupiny a umožní sa im lepšie sa spoznať, učiť sa od seba a spolupracovať v každodennom živote.

40. Sa spoločne usilovali o realizáciu európskeho cieľa v oblasti mládeže č. 4 zapojením rôznych generácií prostredníctvom spoločných činností zameraných na zapojenie miestnych komunít do boja proti cieleným dezinformačným a propagandistickým kampaniam. V prípade potreby by sa mali vyhodnotiť programy mediálnej gramotnosti zamerané na budovanie odolnosti spoločnosti voči cieleným dezinformačným kampaniam a kampaniam založeným na neúmyselne nepravdivých informáciách a malo by sa zvážiť rozšírenie týchto programov v rámci formálneho aj neformálneho vzdelávacieho prostredia. Je to obzvlášť dôležité v kontexte dezinformačných kampaní a kampaní založených na neúmyselne nepravdivých informáciách v krízovej situácii, ako napríklad v prípade pandémie COVID-19 a ruskej útočnej vojny proti Ukrajine v roku 2022.

(1) Na účely týchto záverov Rady sa pod ‚dialógom‘ rozumie ‚medzigeneračný dialóg‘.

(2) Rozhodnutie Európskeho parlamentu a Rady (EÚ) 2021/2316 z 22. decembra 2021 o Európskom roku mládeže (2022), Ú. v. EÚ L 462, 28.12.2021, s. 1.

(3) Odbornými znalosťami mladých ľudí sa rozumejú poznatky mladých ľudí o tom, čo podľa ich skúseností funguje dobre.

(4) Odpovede členských štátov v pravidelne aktualizovaných dotazníkoch o opatreniach prijatých členskými štátmi v oblasti vzdelávania a mládeže počas pandémie COVID-19 počas predsedníctva HR, DE, PT a SI.

(5) Zelená kniha Komisie o starnutí: Podpora medzigeneračnej solidarity a zodpovednosti, COM(2021) 50 final, Ú. v. EÚ C 50, 27.1.2021, s.21.

(6) Osobitná správa EURACTIV, Golden years: Opportunities for Europe’s ageing population (Zlaté roky: Príležitosti pre starnúce obyvateľstvo Európy), 22. júna 2022 s odkazom na správu Edwards Lifesciences s názvom Unifying Generations: Building the Pathway to Intergenerational Solidarity (Zjednocovanie generácií: Budovanie cesty k medzigeneračnej solidarite), 21. júna 2022.

(7) Politiky týkajúce sa mládeže sú politiky, ktoré ovplyvňujú životy mladých ľudí a ktorých neoddeliteľnou súčasťou je zlepšovanie životných podmienok a príležitostí mladých ľudí spolu s podporou rovnakých možností účasti na hospodárskom, sociálnom a politickom živote.

(8) Politická správa UNECE č. 18 o starnutí obyvateľstva, marec 2017.

(9) Podporné politiky týkajúce sa mládeže vychádzajú z posúdenia potrieb mladých ľudí a zaoberajú sa rôznymi aspektami verejných politík, na ktoré sa nevzťahujú všeobecnejšie politické dokumenty, napríklad pohodou, duševným zdravím, bývaním, prístupom k infraštruktúre alebo službám atď.).

(10) Stratégia pre rodovú rovnosť na roky 2020 – 2025 poskytuje rámec pre prácu Európskej komisie v oblasti rodovej rovnosti a stanovuje politické ciele a kľúčové opatrenia na obdobie 2020 – 2025. Oznámenie Komisie COM(2020) 152 final.

(11) Na účely týchto záverov Rady sa pod pojmom „iný odborník“ rozumie osoba, ktorá sa v závislosti od jednotlivých vnútroštátnych kontextov zvyčajne považuje za mentora, pedagóga, akademického pracovníka, inštruktora alebo školiteľa a ktorá poskytuje školenia alebo odbornú prípravu tvorcom politík, pracovníkom s mládežou a dobrovoľníkom pracujúcim v oblasti mládeže s cieľom umožniť im osvojiť si zručnosti, ktoré potrebujú pre výkon svojho zamestnania alebo činností.

(12) Rada Európy, odporúčanie CM/Rec(2017) 4 Výboru ministrov členským štátom o práci s mládežou

(13) OECD (2020), Governance for Youth, Trust and Intergenerational Justice: Fit for All Generations? (Správa vecí verejných v záujme mládeže, dôvery a medzigeneračnej spravodlivosti: je vhodná pre všetky generácie?) OECD Public Governance Reviews, OECD Publishing, Paris or United Nations Youth Strategy, youth marker methodology, Youth 2030 Working with and for young people (Parížska stratégia alebo stratégia OSN pre mládež, metodika ukazovateľov v oblasti mládeže, Mládež 2030: Práca s mladými ľuďmi a pre mladých ľudí).

(14) COM(2022) 404 final: Panelové diskusie občanov umožňujú občanom spoločne sa zamyslieť nad témami, ktoré sú pre nich relevantné. Európske panelové diskusie občanov boli napríklad kľúčovým prvkom Konferencie o budúcnosti Európy. Ich účastníci by sa mali vyberať náhodne tak, ako to bolo v prípade uvedenej konferencie. Zároveň by mali odrážať rozmanitosť a demografiu Európy. Tretinu z nich by mali tvoriť mladí ľudia. V prípade potreby sa do posúdenia vplyvu doplní „občianska správa“, v ktorej sa zhrnú výsledky všetkých participatívnych a poradných procesov. Ak budú účastníkmi diskusií iba mladí ľudia, išlo by o tzv. test mládeže. Prvá z tejto novej generácie panelových diskusií občanov prebehne v súvislosti so správou o stave Únie v roku 2022.

(15) Rozhodnutie Európskeho parlamentu a Rady č. 940/2011/EÚ zo 14. septembra 2011 o Európskom roku aktívneho starnutia a solidarity medzi generáciami (2012), Ú. v. EÚ L 246, 23.9.2011, s. 5.